EUROOPAN KANSANPUOLUEEN JA
EUROOPAN DEMOKRAATTIEN RYHMÄ
EUROOPAN PARLAMENTISSA (EPP-ED)
www.kokoomusmepit.eu
www.epp-ed.eu

Piia-Noora KAUPPI
Euroopan parlamentin jäsen
Kokoomuksen europarlamenttiryhmän puheenjohtaja

7.2.2008
Lehdistötiedote - julkaisuvapaa heti

Presidentti Halosen perusteltava kielteinen Nato-kantansa

Kauppi: Kategorinen ”ei Natolle” ei edusta ulkopoliittista johtajuutta 

Tampereella eilen meppikiertueella vieraillut Kokoomuksen europarlamenttiryhmän puheenjohtaja Piia-Noora Kauppi vaatii presidentti Tarja Haloselta perusteluja kielteiselle kannalleen Suomen Nato-jäsenyyteen. Kaupin mukaan viime aikoina valmistuneet riippumattomat asiantuntijaselvitykset kiistatta osoittavat Suomen Nato-jäsenyyden hyödyt mahdollisia haittoja suuremmiksi. ”Presidentin on syytä perustella asiantuntija-arvioista poikkeava näkemyksensä ja kertoa kansalaisille avoimesti syyt näkemykselleen”, Kauppi totesi ulkoministeriön Eurooppa-tiedotuksen järjestämässä tilaisuudessa Metso-kirjastolla.  

Kauppi näkee turvallisuuspoliittisen linjakeskustelun erityisen tarpeellisena juuri nyt, kun Euroopan unionin uutta perussopimusta ollaan panemassa täytäntöön jäsenvaltioissa. ”Uusi perussopimus sisältää muun muassa paljon puhutut sotilaalliset, kollektiiviset turvatakuut, joiden osalta Suomen nykyinen hallitus ei ole esittänyt varaumia”, Kauppi muistutti. ”Liittoutuminen muiden EU-maiden kanssa myös sotilaallisesti on suuri askel, vaikkei turvatakuita käytännössä voida toteuttaa ilman Nato-rakenteita.” Kaupin mukaan presidentti Halonen on soutanut ja huovannut kantojaan myös EU:n turvatakuiden suhteen. ”Välillä presidentti on korostanut takuiden hyödyllisyyttä, välillä taas yrittänyt vähätellä niiden tosiasiallista merkitystä”, Kauppi totesi. 

Kauppi näkee asiassa liittymäkohtia myös ajankohtaiseen keskusteluun tasavallan presidentin valtaoikeuksien tulevaisuudesta. Hänen mielestään kyse ei ole ainoastaan Tarja Halosesta ja hänen kannoistaan, vaan laajemmin presidentti-instituution roolista. ”Oli presidenttinä kuka tahansa, ulkopoliittisesta vallastaan kiinni pitääkseen hänen on syytä osallistua keskusteluun turvallisuuspolitiikasta”, Kauppi sanoi. ”Uskon, että jatkossakin presidentin kannanotoilla on merkitystä, jos ne on perusteltu kunnolla.”

Lisätietoja:

Piia-Noora Kauppi, gsm 050-343 8404, piia-noora.kauppi@europarl.europa.eu
Avustaja Henna Hopia, gsm 040-593 7322, henna.hopia@eduskunta.fi